তিনি বলেন, প্রস্তাবিত বাজেটে অনুন্নয়ন ব্যয় ধরা হয়েছে ২ লাখ ৮৪ হাজার ৯০৪ কোটি টাকা। আর উন্নয়ন ব্যয় ধরা হয়েছে ১ লাখ ৭৯ হাজার ৬৯৯ কোটি টাকা। অর্থাৎ বাজেটের মোট ৬১ শতাংশ অর্থই চলে যাবে বেতন, ঋণের সুদ আর ভর্তুকিতে। আর বিনিয়োগের জন্য অর্থ বরাদ্দ রাখা হয়েছে ৩৮ শতাংশ। বাজেটে মধ্যবিত্তদের ওপর করের বোঝা বাড়ানো হয়েছে উল্লেখ করে হাফিজুর রহমান বলেন, প্রত্যক্ষ করের তুলনায় পরোক্ষ করের হার বেশি আদায়ের লক্ষ্য রাখা হয়েছে। অর্থাৎ ধনী শ্রেণীর মানুষের চেয়ে মধ্যবিত্তের ওপর কর হার বাড়ানো হয়েছে। অথচ ভারতসহ অন্যান্য দেশে প্রত্যক্ষ করের হার পরোক্ষ করের তুলনায় বেশি। তিনি বলেন, পরোক্ষ কর বৃদ্ধিতে দেশের দরিদ্র ও শ্রমজীবী মানুষ ক্ষতিগ্রস্ত হয়। এছাড়াও ব্যক্তি খাতে করমুক্ত আয়ের সীমা তিন লাখ টাকা করা, করদাতার সংখ্যা বৃদ্ধি, তৈরি পোশাক খাতের করপোরেট কর আগের অর্থ বছরের মতোই রাখার সুপারিশ করা হয়েছে। আর সরকারে এই বাজেট যাতে বাস্তবায়নযোগ্য হয়ে ওঠে সে ব্যাপারে ত্রৈমাসিক ভিত্তিতে পরীক্ষা ও পর্যালোচনার নিয়মিত ব্যবস্থা নেওয়ারও সুপারিশ করা হয়।